ועדת הכספים, כנסת 17, פרוטוקול מספר 866, 2008-07-28 10:00

אבישי ברוורמן: בוקר טוב.

אבישי ברוורמן: אני פותח את ישיבת ועדת הכספים.

אורית נוקד: הצעה לסדר.

אורית נוקד: אני רוצה קודם כל לברך את היושב-ראש ולאחל הרבה הצלחה.

אורית נוקד: הייתי רוצה שהוועדה תעלה לדיון את הנושא של יעד הגירעון.

אורית נוקד: אני אומרת את זה עכשיו גם כחברת מפלגת העבודה וכחברת כנסת שמאמינה שעל מנת שאנחנו נוכל לעמוד ביעדים שהצבנו לעצמנו ולהקטין את הפערים בחברה, אנחנו צריכים להגדיל את הוצאות הממשלה.

אורית נוקד: אני יודעת שגם אתה אדוני היושב-ראש תמכת בזה והייתי רוצה שנקיים על זה דיון.

אורית נוקד: קראתי בעיתוני סוף השבוע על כך שהאוצר "ניצח" את ראש הממשלה, שעמדתו הייתה אחרת, דומה יותר דווקא לעמדות שאנחנו הצגנו, ורציתי שיתקיים דיון בנושא הזה.

אורית נוקד: פניתי בזמנו לחבר הכנסת מיסז'ניקוב.

אורית נוקד: הצעת החוק שלי שעברה קריאה טרומית ובתמיכת הממשלה ועסקה בקצבאות הזקנה והשוואתן לשכר הממוצע במשק, צריכה להגיע אל הוועדה להכנה לקריאה ראשונה.

אורית נוקד: אני חושבת שחשוב מאוד שהדיונים האלה יתקיימו בהקדם ולכן אני פונה אליך ומבקשת שתינתן עדיפות.

אורית נוקד: לדעתי אפשר גם בפגרה לקדם את זה.

אורית נוקד: בישיבה האחרונה ביקשתי שיתקיים דיון שקשור בנושא חוות הדגים בים סוף.

אורית נוקד: עד היום לא קיבלנו את תשובת הממשלה ואני חושבת שצריך להזמין את האוצר והממשלה כדי לקבל את התשובות כי חלפו כבר שלושה שבועות.

אבישי ברוורמן: רשמנו את שלושת הנושאים ונקיים בהם דיון.

יעקב ליצמן: אני צריך להיות לפה לשלי יחימוביץ כי היא לא כאן.

יעקב ליצמן: אני מבקש להזמין לכאן את שר האוצר כדי להסביר את כל הגזרות ששלי יחימוביץ גילתה אתמול ברדיו, ולא רק את זה אלא אני חושב שצריך לקיים דיון על תקציב 2009 ולעשות זאת עוד לפני שהממשלה עושה זאת.

יעקב ליצמן: חברת הכנסת יחימוביץ הגיעה והיא תוכל להרחיב.

יעקב ליצמן: לממשלה הוא לא יגלה, אבל לפחות שיגלה לנו את הגזרות שהוא רוצה להטיל, כפי ששמעתי הבוקר מפיה של שלי יחימוביץ.

אבישי ברוורמן: אני מבטיח שנקיים דיון ואני בטוח שהוא יבוא.

שלי יחימוביץ': אדוני היושב-ראש, קראתי בעיתון שיש סיכום בין שר האוצר לבין ראש הממשלה על ה-1,7.

אבישי ברוורמן: אורית נוקד העלתה את הנושא קודם לכן.

שלי יחימוביץ': בכל זאת אני אומר מילה.

שלי יחימוביץ': אני רואה בזה סוג של הפגנת זלזול.

שלי יחימוביץ': לא אכנס כאן לעניינים מפלגתיים אבל אנחנו יודעים שבשעתו הייתה התחייבות שאתה הסכמת לגנוז את החוק שלך לגבי ה-2.5 בתמורה לכך שתוקם ועדה ותרחיב את ההעלאה ל-2.5 ב-2009.

שלי יחימוביץ': כאן אנחנו רואים התעלמות בוטה מהסיכום הזה.

שלי יחימוביץ': מעבר לזה, אני חושבת שאם יש משהו שכולנו צריכים להתאחד סביבו, ואני בטוחה שאנחנו מסכימים עליו עקרונית, אידיאולוגית כלכלית, זה העניין של ה-2,5, להביא את הצעת החוק שלך לוועדה ולהביא אותה לידי גמר וגם להבהיר לאוצר ולראש הממשלה שהם לא יכולים להגיע לסיכומים כאלה בינם לבין עצמם אלא יש להם עוד פרטנרים גם פרלמנטריים כאן בוועדת הכספים וגם פוליטיים.

יעקב ליצמן: למה יש לי רושם שתקציב 2009 לא יעבור?

סטס מיסז'ניקוב: זה רק הרושם שלך.

יעקב ליצמן: לא יהיה אותו התקציב שהוגש לממשלה.

אבישי ברוורמן: התחזיות שלך רובן נכונות.

אבישי ברוורמן: אנחנו נראה מה יהיה הלאה.

אבישי ברוורמן: תודה.

אבישי ברוורמן: אנחנו נעלה את הנושאים האלה.

אבישי ברוורמן: אנחנו עוברים לסדר היום ומתחילים בנושא תקנות התעבורה, ביטול תוספת לאגרה לרכב מונע בסולר.

אבישי ברוורמן: יש פה בשורה קטנה לכל אלה שנוהגים ברכב דיזל.

בועז סופר: מדובר בסופו של מהלך שלנו כמובן יד ביד עם משרד התחבורה לבטל את התוספת שנגבית בגין אגרת הרישוי.

בועז סופר: מדובר בחלק אינטגרלי ממה שאנחנו קוראים הסדר הסולר שבעצם נחקק בשנת 2005 עם חמישה שלבים ואנחנו התחייבנו ועמדנו על קוצו של יוד – וכאן המקום להכיר תודה גם לטמיר שדאג שאנחנו נעמוד על זה – שבכל רגע נתון שיש עלייה בסולר, בהתאם לאותו מתווה מקורי שכבר אושר לפני חמש שנים, תהיה הפחתה באגרה.

בועז סופר: אפילו יום לא פספסנו ואני מאוד מאוד שמח להשלים את המהלך.

בועז סופר: אנחנו מבקשים לבטל את התוספת.

בועז סופר: היום התוספת היא של כ-400 שקלים.

בועז סופר: אדוני, חבר הכנסת מיסז'ניקוב, אם אתה זוכר, בשנה שעברה הורדנו את זה מ-850 ל-400 ועכשיו אנחנו משלימים את המהלך, כך שלא יהיה כל פער בין כלי רכב מונעים דיזל לבין כלי רכב מונעים בנזין ואגרת הרישוי, בהתאם למה שכתוב בתקנות התעבורה, ובזה מסתיים העניין של התוספת לאגרת הרישוי.

יעקב ליצמן: מתי אתם מורידים את הבלו על דלק?

בועז סופר: זה לא רלוונטי לא לנהגי מונית ולא למורי נהיגה שפשוט יש להם אגרה מופחתת משלהם.

יעקב ליצמן: בוא נבטל את הבלו.

אבישי ברוורמן: כמה רכבי דיזל יש בישראל?

בועז סופר: רכבי הדיזל בישראל עומדים על כ-50 אלף מצי הרכב הפרטי ועל כ-200, טיפה יותר, מצי הרכב המסחרי.

בועז סופר: לכן אנחנו כאן מדברים על בשורה ל-250 אלף.

בועז סופר: צי הרכב הוא כשני מיליון.

שלי יחימוביץ': בשורה לאיזה כלי רכב?

בועז סופר: כלי רכב מסחרי או פרטי שמשקלם הכולל עד 3.5 טון, שזה רוב כלי הרכב בישראל, שיש להם מנוע דיזל.

בועז סופר: בכל שלב שעלה המס על הסולר, וזה כבר תוואי קיים, מיד, ממש במקביל, הורדנו את התוספת לאגרת הרישוי.

בועז סופר: בזמנו, לפני כ-14 שנים, נקבע שמכיוון שהמיסוי על הסולר נמוך מאוד, הפיצוי למדינה או כדי לא ליצור תמריץ לשימוש יתר ברכבי דיזל, תהיה אגרה, אבל ברור לחלוטין שמרגע שהמס עולה, אין שם סיבה להטיל אגרה.

בועז סופר: לכן אמרתי שפשוט אנחנו עשינו את זה בחמש שנים, הורדנו כל פעם 400-500 שקלים בקירוב והיום אנחנו בעצם מבטלים את זה לגמרי.

יעקב ליצמן: שאלתי על הבלו.

בועז סופר: התקיים דיון על הבלו ואני חושב שלא התחמקתי אפילו לרגע.

קריאה: בשורה התחתונה, לא קיבלנו את זה.

אבישי ברוורמן: לנושא הזה, אני בטוח שיש הסכמה ואין כאן התנגדות.

יעקב ליצמן: אני רוצה לשמוע על הבלו.

שלי יחימוביץ': זה לא רלוונטי לבלו?

יעקב ליצמן: זה רלוונטי.

יעקב ליצמן: אני חושב שצריך להעלות את הנושא שוב לדיון.

יעקב ליצמן: זה לא עניין של פופוליזם.

יהודה בר-אור: אמנם ב-1 בחודש היה דיון בנושא הבלו אבל מאז לא התקדם שום דבר.

יהודה בר-אור: זה כן קשור כי למעשה לקחתם אותנו כבני ערובה בתוך העניין הזה שהורדת את אגרות הדיזל לכל כלי הרכב הנוספים, למוניות העלית את הבלו על הסולר, עלייה שלא הייתה כדוגמתה מאז ומעולם, ממצב שהבנזין היה רבע מהסולר והיום הבנזין עולה ב-3 שקלים פחות מהסולר ובגלל הבלו אנחנו מגיעים היום למצב שאנחנו משלמים על סולר יותר כסף מאשר על בנזין.

יהודה בר-אור: בגלל הבלו הגענו לנקודה שאין חזרה ממנה.

יהודה בר-אור: אנחנו לא יכולים יותר להתקיים.

יהודה בר-אור: לא לקחת בחשבון בשנת 2005 שהעליות של הסולר והבלו על הסולר ימיטו אסון על ענף שלם של נהגי מוניות שהיום לא מגיעים לשכר מינימום בשמונה שעות עבודה ואנחנו כל הזמן אומרים שאי אפשר להתקיים כך.

יהודה בר-אור: הבלו על הסולר חייב להימצא לו פתרון והפתרון הוא בשתי אפשרויות: או שהמדרגות הבאות של 30-30 ייעצרו ולא נקבל את זה כתוספת על המחיר הקיים שייקר עוד יותר את הסולר לעומת הבנזין בעשרות אחוזים או להחזיר לנו את ההחזר כמו לתעשיינים.

יהודה בר-אור: אי אפשר אחרת כי אנחנו מתמוטטים.

יהודה בר-אור: אתם יודעים שגם כך אנחנו לא מרוויחים.

יהודה בר-אור: אתה בעצמך אמרת לא פעם ולא פעמים שכל נהגי המוניות לא מנצלים את הכל.

יהודה בר-אור: תן לנו אפשרות לנצל את הכל.

יהודה בר-אור: אולי אם הדרגה תהיה 1.55 החזר, אולי כן ינצלו את זה נהגי המוניות וכן יהיה לכם יותר פיקוח.

יהודה בר-אור: אתם תרוויחו, נהגי המוניות ירוויחו וקצת יהיה צדק בנושא הזה.

צדקיהו קרני: אני חושב שזה טוב שמורידים מחירים, אבל זאת הצגה גדולה.

צדקיהו קרני: במקום לדבר על הבלו, שזה הדבר האמיתי ביותר, מה תוריד?

צדקיהו קרני: תוריד את האגרה בסך 700 שקלים, בסדר, אז הורדת, אז מה?

צדקיהו קרני: אז המחיר הוא 10 שקלים לליטר סולר ואם זה כך, מה עשית?

צדקיהו קרני: לא עשית כלום.

צדקיהו קרני: תבוא לקראתנו, תפטור אותנו.

צדקיהו קרני: כשאני הולך לקנות מונית, תעשה לנו בדיוק כמו במקרה של המשאיות ותן לנו פטור מלא ממיסים.

צדקיהו קרני: את זה הבטחתם ולא קיימתם.

בועז סופר: פטור ממס קנייה.

צדקיהו קרני: אם אתה מדבר על אגרות, תוריד לנו את הפטור המלא של המוניות.

צדקיהו קרני: למה אתה עושה איפה ואיפה בין המשאיות לבין המוניות?

צדקיהו קרני: אני רוצה להבין למה אני צריך לשלם מסים יותר והמשאיות פטורות.

צדקיהו קרני: תוריד לנו את זה כי זה באמת יעזור לנו.

אבישי ברוורמן: הנושא שהעליתם הוא נושא ראוי ואנחנו נקיים עליו דיון נפרד.

אבישי ברוורמן: בכל אופן, ברור לנו שכולנו מסכימים ואין כאן כל התנגדות לביטול האגרה לדיזל.

אבישי ברוורמן: אני לא רואה שיש חבר כנסת אחד שמתנגד לביטול האגרה לדיזל.

אבישי ברוורמן: לגבי הנושא שאתם העליתם, אנחנו נקיים דיון בנפרד.

צדקיהו קרני: צריך לאסור בכלל כניסת דיזל למדינת ישראל.

אבישי ברוורמן: את זה לא נפתור היום.

דפנה עין-דור: חשוב שהתוקף של ביטול האגרה הוא מה-1 בספטמבר 2008.

אבישי ברוורמן: כאמור, נקיים דיון נוסף ומעמיק בנושאים שהעליתם.

אבישי ברוורמן: ה צ ב ע ה

אבישי ברוורמן: תודה, אני נועל את הישיבה.